Na temelju članka 31. Odluke o izboru članova vijeća mjesnih odbora na području Općine Lovran („Službene novine Općine Lovran“ broj 4/15), Izborno povjerenstvo donosi

**OBVEZATNE UPUTE BROJ MO IV**

**O NAČINU UREĐENJA BIRAČKOG MJESTA**

1.U prostorijama u kojima će se glasovati na izborima za članice/članove vijeća mjesnih odbora

(biračko mjesto) mogu se isticati samo državni simboli u skladu s Ustavom Republike Hrvatske i Zakonom o grbu, zastavi i himni Republike Hrvatske te zastavi i lenti Predsjednika Republike Hrvatske, kao što su grb Republike Hrvatske i zastava Republike Hrvatske te obilježja Općine Lovran kao što je zastava i grb Općine Lovran u skladu sa Statutom Općine Lovran.

2. Na biračkom mjestu, ispred biračkog mjesta i u njegovoj neposrednoj blizini zabranjuje se svaka izborna promidžba te nije dopušteno na bilo koji način navoditi birače kako glasovati (dijeljenjem promidžbenih letaka, isticanjem plakata, održavanjem promidžbenih skupova i govora, davanjem intervjua odnosno izjava i si.).

Birački odbor provjerit će je li sav promidžbeni materijal vezan uz izbornu promidžbu uklonjen s biračkog mjesta i iz njegove neposredne blizine (u krugu od oko 50 metara), u protivnom će isti ukloniti članovi biračkog odbora.

3. Biračko mjesto mora biti uređeno i opremljeno na način da se osigura tajnost glasovanja paravanima ili sličnim sredstvima tako da nitko u prostoriji ne može vidjeti kako je birač popunio glasački listić.

4.Birački odbor dužan je na biračima vidljivom mjestu istaknuti oglas o svim prihvaćenim kandidacijskim listama i zbirnu listu kandidacijskih lista.

5.Birački odbor dužan je na svakoj glasačkoj kutiji istaknuti glasački listić kakav se ubacuje u tu glasačku kutiju.

6. Ove Obvezatne upute stupaju na snagu danom objave u „Službenim novinama Općine Lovran“ a objavit će se i na web stranici Općine Lovran www.opcinalovran.hr.

KLASA: 011-01/15-01/10

URBROJ: 2156/02-15-11

Lovran, 18. svibnja 2015. godine

Predsjednik

Izbornog povjerenstva

Jelena Markić, v.r.

Na temelju članka 31. Odluke o izboru članova vijeća mjesnih odbora na području Općine Lovran („Službene novine Općine Lovran“ broj 4/15), Izborno povjerenstvo donosi

**OBVEZATNE UPUTE BROJ MO V**

**O NAČINU GLASOVANJA OSOBA S TJELESNOM MANOM, SLIJEPIH BIRAČA**

**NEPISMENIH BIRAČA TE BIRAČA KOJI NE MOGU**

**PRISTUPITI NA BIRAČKO MJESTO**

1. Glasovanje se obavlja osobno.

Iznimno, birač koji zbog kakve tjelesne mane (slijepe osobe, osobe bez ruku i slično) ili zbog toga što je nepismen ne bi mogao samostalno glasovati, može doći na biračko mjesto s drugom osobom koja je pismena i koja će po njegovoj ovlasti i uputi zaokružiti redni broj na glasačkom

listiću ispred naziva liste za koju birač glasuje.

2. Kada birač zbog teže bolesti, tjelesnog oštećenja ili nemoći nije u mogućnosti pristupiti na biračko mjesto (jer se nalazi u bolnici, bolestan kod kuće, jer je invalidna ili nepokretna osoba i sl.), a izrazi želju glasovati, obavijestit će o tome birački odbor koji će mu omogućiti glasovanje.

U tom cilju predsjednik biračkog odbora određuje najmanje dva člana biračkog odbora koji će posjetiti birača u mjestu gdje se nalazi i omogućiti mu glasovanje, vodeći računa o tajnosti glasovanja. Pri tome će birač sam odabrati jedan od više glasačkih listića kojeg će nakon glasovanja presaviti i staviti u zasebnu omotnicu (kuvertu) koju će zatvoriti u prisutnosti članova biračkog odbora. Članovi biračkog odbora će po povratku na biračko mjesto, pred ostalim članovima otvoriti omotnicu (kovertu) i bez pregledavanja presavijeni glasački listić ubaciti u glasačku kutiju, a preostale neiskorištene glasačke listiće će priložiti uz ostale neiskorištene glasačke listiće na biračkom mjestu.

Na istovjetan način birački odbor će postupiti i u slučaju kada biračko mjesto ne zadovoljava zahtjeve pristupačnosti osobama s invaliditetom, a birač – osoba s invaliditetom dođe ispred biračkog mjesta i izrazi želju glasovati.

Predsjednik biračkog odbora ili član biračkog odbora kojeg on odredi dužan je na odgovarajućem izvatku iz popisa birača zaokružiti redni broj ispred imena i prezimena birača koji je glasovao na jedan od prethodno opisanih načina.

Glasovanje na način kako je opisano u ovoj točki (točka 2. Obvezatnih uputa) obavit će se samo u slučaju ako je birač dostupan biračkom odboru i kada je pravovremeno obavijestio birački odbor da želi glasovati.

3. Glasovanje osobe iz točke 1. i 2. ovih Obvezatnih uputa predsjednik biračkog odbora posebno će iskazati u zapisniku o radu biračkog odbora.

4. Ove Obvezatne upute stupaju na snagu danom objave u „Službenim novinama Općine Lovran“ a objavit će se i na web stranici Općine Lovran www.opcinalovran.hr.

KLASA: 011-01/15-01/10

URBROJ: 2156/02-15-12

Lovran, 18. svibnja 2015. godine

Predsjednik

Izbornog povjerenstva

Jelena Markić, v.r.